CELEX: 32013R1159
Language: mt
Date: 2013-07-12 00:00:00
Title: Regolament ta’ Delega tal-Kummissjoni (UE) Nru 1159/2013 tat- 12 ta’ Lulju 2013 li jissupplimenta r-Regolament (UE) Nru 911/2010 tal-Parlament Ewropew u tal-Kunsill dwar il-programm Ewropew ta’ monitoraġġ tad-dinja (GMES) billi jistabbilixxi l-kundizzjonijiet ta’ reġistrazzjoni u ta’ liċenzjar għall-utenti tal-GMES u jiddefinixxi l-kriterji għar-restrizzjoni tal-aċċess għad-dejta ddedikata tal-GMES u l-informazzjoni ta’ servizz tal-GMES  Test b’relevanza għaż-ŻEE

19.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 309/1
            
         REGOLAMENT TA’ DELEGA TAL-KUMMISSJONI (UE) Nru 1159/2013
   tat-12 ta’ Lulju 2013
   li jissupplimenta r-Regolament (UE) Nru 911/2010 tal-Parlament Ewropew u tal-Kunsill dwar il-programm Ewropew ta’ monitoraġġ tad-dinja (GMES) billi jistabbilixxi l-kundizzjonijiet ta’ reġistrazzjoni u ta’ liċenzjar għall-utenti tal-GMES u jiddefinixxi l-kriterji għar-restrizzjoni tal-aċċess għad-dejta ddedikata tal-GMES u l-informazzjoni ta’ servizz tal-GMES
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 911/2010 tal-Parlament Ewropew u tal-Kunsill tat-22 ta’ Settembru 2010 dwar il-programm Ewropew ta’ monitoraġġ tad-dinja (GMES) u l-operazzjonijiet inizjali tiegħu (2011-2013) (1), u b’mod partikolari l-Artikolu 9(2) tiegħu,
   Billi:
   
               (1)
            
            
               Il-politika ta’ dejta u informazzjoni tal-GMES għandha tkun konsistenti ma’ politiki, strumenti u azzjonijiet oħra rilevanti tal-Unjoni. Għandha tkun konformi, b’mod partikolari, mar-rekwiżiti tad-Direttiva 2007/2/KE tal-Parlament Ewropew u tal-Kunsill tal-14 ta’ Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (INSPIRE) (2). Din il-politika għandha tirrispetta d-drittijiet u l-prinċipji rikonoxxuti fil-Karta tad-Drittijiet Fundamentali tal-Unjoni Ewropea, b’mod partikolari d-dritt għal ħajja privata, il-protezzjoni tad-dejta personali, id-dritt ta’ proprjetà intellettwali, il-libertà tal-arti u x-xjenza u l-libertà tal-intrapriża.
            
         
               (2)
            
            
               Il-politika ta’ dejta u informazzjoni tal-GMES għandha tikkontribwixxi bis-sħiħ għall-politika ta’ dejta miftuħa promossa mill-Unjoni, mibdija bid-Direttiva 2003/98/KE tal-Parlament Ewropew u tal-Kunsill tas-17 ta’ Novembru 2003 dwar l-użu mill-ġdid ta’ informazzjoni tas-settur pubbliku (3) u rinforzata bid-Deċiżjoni tal-Kummissjoni 2011/833/UE tat-12 ta’ Diċembru 2011 dwar l-użu mill-ġdid ta’ dokumenti tal-Kummissjoni (4) adottata fil-kuntest tal-Komunikazzjoni tal-Kummissjoni tas-26 ta’ Awwissu 2010 intitolata ‘Aġenda Diġitali għall-Ewropa’ (5).
            
         
               (3)
            
            
               Għandhom jiġu stabbiliti l-kundizzjonijiet ta’ reġistrazzjoni u ta’ liċenzjar għall-utenti tal-GMES u għandhom jiġu ddefiniti l-kriterji għar-restrizzjoni tal-aċċess għad-dejta ddedikata tal-GMES u s-servizz ta’ informazzjoni tal-GMES. Il-kundizzjonijiet ta’ aċċess għal dejta u informazzjoni oħra użati bħala inputs għas-servizzi tal-GMES għandhom jiġu ddefiniti mill-fornituri tagħhom.
            
         
               (4)
            
            
               Il-Kummissjoni, fil-Komunikazzjoni tagħha tat-28 ta’ Ottubru 2009 intitolata ‘Monitoraġġ Globali tal-Ambjent u s-Sigurtà (GMES): L-Isfidi u l-Passi li Jmiss għall-Komponent Spazjali’ (6), uriet l-intenzjoni tagħha li tkompli bl-implimentazzjoni ta’ politika ta’ aċċess mingħajr ħlas u miftuħ għas-Sentinelli.
            
         
               (5)
            
            
               L-aċċess għad-dejta Sentinella għandu jkun mingħajr ħlas, sħiħ u miftuħ, f’konformità mal-Prinċipji Konġunti għal Politika ta’ Dejta tas-Sentinelli (7) adottati mill-Bord għall-Osservazzjoni tad-Dinja tal-Programm (PB-EO) tal-Aġenzija Spazjali Ewropea.
            
         
               (6)
            
            
               Il-pajjiżi terzi jew l-organizzazzjonijiet internazzjonali li jikkontribwixxu għall-operazzjonijiet tal-GMES taħt l-Artikolu 7 tar-Regolament (UE) Nru 911/2010, għandu jkollhom aċċess għad-dejta ddedikata tal-GMES u l-informazzjoni ta’ servizz tal-GMES taħt l-istess kundizzjonijiet li japplikaw għall-Istati Membri.
            
         
               (7)
            
            
               Kif inhu mniżżel fil-premessa 28 tar-Regolament (UE) Nru 911/2010, il-GMES għandhom jitqiesu bħala kontribuzzjoni Ewropea għall-bini tas-Sistema tas-Sistemi Globali tal-Osservazzjoni tad-Dinja (GEOSS). Għalhekk, it-tixrid miftuħ tal-GMES għandu jkun kompletament kompatibbli mal-prinċipji ta’ kondiviżjoni tad-dejta tal-GEOSS.
            
         
               (8)
            
            
               Sabiex jiġu sodisfatti l-objettivi għall-politika ta’ dejta u informazzjoni tal-GMES imsemmija fl-Artikolu 9 tar-Regolament (UE) Nru 911/2010, l-utenti għandhom jiġu provduti bl-awtorizzazzjoni neċessarja biex jużaw dejta ddedikata tal-GMES u informazzjoni ta’ servizz tal-GMES sakemm huwa l-aktar possibbli. L-utenti għandhom ukoll jitħallew jiddistribwixxu mill-ġdid, bil-modifiki jew mingħajrhom, id-dejta ddedikata tal-GMES u l-informazzjoni ta’ servizz tal-GMES.
            
         
               (9)
            
            
               Id-dejta ddedikata tal-GMES u l-informazzjoni ta’ servizz tal-GMES għandhom ikunu mingħajr ħlas għall-utenti biex jieħdu vantaġġ mill-benefiċċji soċjali li jinħolqu minn użu akbar tad-dejta ddedikata tal-GMES u tal-informazzjoni ta’ servizz tal-GMES.
            
         
               (10)
            
            
               Il-politika ta’ tixrid miftuħ tal-GMES tista’ tiġi rriveduta u fejn meħtieġ adattata, billi jitqiesu l-bżonnijiet tal-utenti, tal-industrija ta’ osservazzjoni tad-Dinja u tal-iżviluppi teknoloġiċi.
            
         
               (11)
            
            
               Fl-interess ta’ distribuzzjoni wiesgħa tad-dejta u l-informazzjoni tal-GMES, huwa xieraq li ma jiġux mogħtija garanziji espliċiti jew impliċiti, lanqas fir-rigward tal-kwalità u l-idoneità għall-iskopijiet kollha.
            
         
               (12)
            
            
               Il-Kummissjoni għandha tapplika restrizzjonijiet fuq it-tixrid miftuħ tal-GMES, fejn l-aċċess mingħajr ħlas, sħiħ u miftuħ għal xi dejta ddedikata tal-GMES u l-informazzjoni ta’ servizz tal-GMES se jaffettwa d-drittijiet u l-prinċipji minquxa fil-Karta tad-Drittijiet Fundamentali tal-Unjoni Ewropea bħad-dritt għall-privatezza, id-dritt tal-protezzjoni tad-dejta personali jew tal-proprjetà intellettwali fuq dejta użata bħala input fil-proċess ta’ produzzjoni tas-servizzi tal-GMES.
            
         
               (13)
            
            
               Fejn meħtieġ, ir-restrizzjonijiet għandhom jipproteġu l-interessi ta’ sigurtà tal-Unjoni, kif ukoll l-interessi nazzjonali ta’ sigurtà tal-Istati Membri. Sa fejn huma kkonċernati l-interessi nazzjonali ta’ sigurtà, dawn ir-restrizzjonijiet għandhom jirrispettaw l-obbligi tal-Istati Membri li saru parti minn organizzazzjoni ta’ difiża komuni taħt it-trattati internazzjonali. Il-valutazzjoni tal-kriterji ta’ sensittività għar-restrizzjoni tat-tixrid tad-dejta ddedikata tal-GMES u l-informazzjoni ta’ servizz tal-GMES għandhom jiżguraw li l-kwistjonijiet relatati mas-sigurtà ikunu solvuti ex-ante, b’tali mod li jippermettu t-twassil mingħajr interruzzjoni tad-dejta ddedikata tal-GMES u l-informazzjoni ta’ servizz tal-GMES.
            
         
               (14)
            
            
               Il-kriterji ta’ sensittività għandhom jirriflettu l-parametri differenti li x’aktarx jiffurmaw riskju għas-sigurtà tal-Unjoni jew tal-Istati Membri tagħha. It-theddid għall-infrastruttura kritika, kif iddefinit taħt l-Artikolu 2(a) tad-Direttiva tal-Kunsill 2008/114/KE tat-8 ta’ Diċembru 2008 dwar l-identifikazzjoni u l-indikazzjoni tal-Infrastruttura Kritika Ewropea u l-valutazzjoni tal-ħtieġa għat-titjib tal-ħarsien tagħhom (8), għandu jitqies bħala kriterju importanti ta’ sensittività.
            
         
               (15)
            
            
               Fejn meħtieġ, l-Istati Membri għandhom ikunu kapaċi jitolbu biex ir-restrizzjonijiet jiġu applikati għad-dispożizzjoni ta’ dejta speċifika ddedikata tal-GMES u għall-informazzjoni speċifika ta’ servizz tal-GMES. Waqt l-eżaminar ta’ dawn it-talbiet, jew fuq l-inizjattiva tagħha stess, il-Kummissjoni għandha tiżgura tweġiba effiċjenti u effettiva biex tipproteġi l-interessi ta’ sigurtà tal-Unjoni jew tal-Istati Membri, filwaqt li tistinka għall-inqas interruzzjoni possibbli ta’ flussi ta’ dejta u informazzjoni għall-utenti.
            
         
               (16)
            
            
               Il-pjattaformi ta’ tixrid tal-GMES jistgħu jiffaċċaw limitazzjonijiet tekniċi li jistgħu jagħmluha impossibbli li dawn jissodisfaw it-talbiet kollha ta’ dejta u informazzjoni. F’ċirkostanzi eċċezzjonali bħal dawn, l-aċċessibbiltà teknika tad-dejta ddedikata tal-GMES u l-informazzjoni ta’ servizz tal-GMES għandhom ikunu riżervati għall-utenti minn pajjiżi u organizzazzjonijiet internazzjonali li jipparteċipaw f’operazzjonijiet relatati mal-attivitajiet tal-GMES, biex jiżguraw il-kontinwità tas-servizz. Fejn xieraq, il-benefiċċju tas-servizzi riżervati għandu jiddependi minn xi forma ta’ reġistrazzjoni. Il-fatt li jinkisbu servizzi riżervati ma għandhux iwaqqaf lil dawk l-utenti li kisbu dejta jew informazzjoni permezz ta’ dawn is-servizzi, milli jeżerċitaw id-drittijiet mogħtija taħt dan ir-Regolament, inkluż id-dritt li tiġi distribwita mill-ġdid din id-dejta jew informazzjoni.
            
         
               (17)
            
            
               Għandhom jiġu provduti erba’ livelli ta’ reġistrazzjoni tal-utenti rigward l-aċċess għad-dejta ddedikata tal-GMES u l-informazzjoni ta’ servizz tal-GMES. L-ewwel nett, fl-interess ta’ użu wiesa’ tad-dejta ddedikata tal-GMES u l-informazzjoni ta’ servizz tal-GMES, għandhom jiġu provduti mingħajr reġistrazzjoni, servizzi ta’ riċerka u konsultazzjoni fi ħdan it-tifsira tal-Artikolu 11(1)(a) u (b) tad-Direttiva 2007/2/KE. It-tieni nett, għandu jkun possibbli li wieħed jikseb formola sempliċi ta’ reġistrazzjoni fir-rigward tas-servizzi mniżżla fi ħdan it-tifsira tal-Artikolu 11(1)(c) tad-Direttiva 2007/2/KE. Il-proċess ta’ reġistrazzjoni ma għandux igerrex lill-utenti milli jaċċessaw id-dejta u l-informazzjoni, iżda għandu jkun possibbli li jintuża biex jinġabru statistiki tal-utent. It-tielet nett, livell intermedju ta’ reġistrazzjoni għandu jippermetti l-impimentazzjoni ta’ riżerva ta’ aċċess għal ċerti gruppi ta’ utenti. Ir-raba’ nett, proċedura stretta ta’ reġistrazzjoni għandha tintuża biex tindirizza l-bżonn li jiġi limitat l-aċċess għal raġunijiet ta’ sigurtà li jitolbu l-identifikazzjoni inekwivokabbli tal-utent,
            
         ADOTTAT DAN IR-REGOLAMENT:
   KAPITOLU 1
   
      DISPOŻIZZJONIJIET ĠENERALI
   
   Artikolu 1
   Suġġett
   Dan ir-Regolament jistabbilixxi
   
               (a)
            
            
               kundizzjonijiet għall-aċċess sħiħ u miftuħ għall-informazzjoni prodotta mis-servizzi tal-GMES u għal dejta miġbura permezz tal-infrastruttura ddedikata tal-GMES;
            
         
               (b)
            
            
               kriterji li jillimitaw l-aċċess għal dik l-informazzjoni u d-dejta;
            
         
               (c)
            
            
               kundizzjonijiet għar-reġistrazzjoni tal-utenti tal-GMES.
            
         Artikolu 2
   Definizzjonijiet
   Għall-fini ta’ dan ir-Regolament, għandhom japplikaw id-definizzjonijiet li ġejjin:
   
               (a)
            
            
               “Servizz tal-GMES” tfisser il-komponent ta’ servizz imsemmi fl-Artikolu 2(2)(a) tar-Regolament (UE) Nru 911/2010;
            
         
               (b)
            
            
               “Informazzjoni ta’ servizz tal-GMES” tfisser l-informazzjoni u l-metadejta tagħha prodotta mis-servizzi tal-GMES;
            
         
               (c)
            
            
               “Dejta ddedikata tal-GMES” tfisser id-dejta miġbura permezz tal-infrastruttura ddedikata tal-GMES u l-metadejta tagħhom;
            
         
               (d)
            
            
               “Metadejta” tfisser l-informazzjoni strutturata dwar id-dejta jew l-informazzjoni li tippermetti r-riċerka, l-inventarju u l-użu tagħha;
            
         
               (e)
            
            
               “Pjattaforma ta’ tixrid tal-GMES” tfisser is-sistemi tekniċi użati biex tinxtered id-dejta ddedikata tal-GMES u l-informazzjoni ta’ servizz tal-GMES lill-utenti;
            
         
               (f)
            
            
               “Servizzi ta’ riċerka” tfisser is-servizzi ta’ riċerka kif iddefiniti fil-punt 1.(a) tal-Artikolu 11 tad-Direttiva 2007/2/KE;
            
         
               (g)
            
            
               “Servizzi ta’ konsultazzjoni” tfisser is-servizzi ta’ konsultazzjoni kif iddefiniti fil-punt 1.(b) tal-Artikolu 11 tad-Direttiva 2007/2/KE;
            
         
               (h)
            
            
               “Servizzi mniżżla mill-Internet” tfisser is-servizzi mniżżla mill-Internet kif iddefiniti fil-punt 1.(c) tal-Artikolu 11 tad-Direttiva 2007/2/KE.
            
         KAPITOLU 2
   
      TIXRID MIFTUĦ TAD-DEJTA DDEDIKATA TAL-GMES U L-INFORMAZZJONI TA’ SERVIZZ TAL-GMES – KUNDIZZJONIJIET TA’ LIĊENZJAR
   
   Artikolu 3
   Il-prinċipji ta’ tixrid miftuħ
   L-utenti għandu jkollhom aċċess mingħajr ħlas, sħiħ u miftuħ għad-dejta ddedikata tal-GMES u l-informazzjoni ta’ servizz tal-GMES taħt il-kundizzjonijiet stipulati fl-Artikoli 4 sa 10, suġġetti għar-restrizzjonijiet stipulati fl-Artikoli 11 sa 16.
   Artikolu 4
   Kundizzjonijiet finanzjarji
   Għandu jingħata aċċess mingħajr ħlas għad-dejta ddedikata tal-GMES u l-informazzjoni ta’ servizz tal-GMES disponibbli permezz tal-pjattaformi ta’ tixrid tal-GMES taħt kundizzjonijiet tekniċi ddefiniti minn qabel imsemmija fl-Artikolu 5(1).
   Artikolu 5
   Kundizzjonijiet dwar il-karatteristiċi, il-format u l-mezzi ta’ tixrid
   1.   Għal kull tip ta’ dejta ddedikata tal-GMES u informazzjoni ta’ servizz tal-GMES, il-fornituri ta’ din id-dejta u informazzjoni għandhom jiddefinixxu mill-inqas sett ta’ karatteristiċi, format u mezzi ta’ tixrid taħt is-superviżjoni tal-Kummissjoni u għandhom jikkomunikaw dik id-definizzjoni fuq il-pjattaformi ta’ tixrid tal-GMES.
   2.   Id-dejta ddedikata tal-GMES u l-informazzjoni ta’ servizz tal-GMES għandhom ikunu konformi mar-rekwiżiti tad-Direttiva 2007/2/KE sal-punt li d-dejta u l-informazzjoni jaqgħu fl-ambitu ta’ dawk id-dispożizzjonijiet.
   Artikolu 6
   Kundizzjonijiet dwar il-pjattaformi ta’ tixrid tal-GMES
   Id-dejta ddedikata tal-GMES u l-informazzjoni ta’ servizz tal-GMES għandhom jixxerdu lill-utenti permezz tal-pjattaformi ta’ tixrid tal-GMES provduti minn, jew taħt is-superviżjoni tal-Kummissjoni.
   Artikolu 7
   Kundizzjonijiet dwar l-użu
   1.   L-aċċess għad-dejta ddedikata tal-GMES u l-informazzjoni ta’ servizz tal-GMES għandu jingħata għall-fini tal-użu li ġej, sakemm ikun legali:
   
               (a)
            
            
               riproduzzjoni;
            
         
               (b)
            
            
               distribuzzjoni;
            
         
               (c)
            
            
               komunikazzjoni lill-pubbliku;
            
         
               (d)
            
            
               adattament, modifika u kombinazzjoni ma’ dejta u informazzjoni oħra;
            
         
               (e)
            
            
               kwalunkwe kombinjazzjoni tal-punti (a) sa (d).
            
         2.   Id-dejta ddedikata tal-GMES u l-informazzjoni ta’ servizz tal-GMES jistgħu jintużaw fid-dinja kollha mingħajr limitazzjonijiet
   Artikolu 8
   Kundizzjonijiet dwar l-informazzjoni li trid tingħata mill-utenti
   1.   Meta tiġi mqassma jew ikkomunikata d-dejta ddedikata tal-GMES u l-informazzjoni ta’ servizz tal-GMES lill-pubbliku, l-utenti għandhom jinfurmaw lill-pubbliku bis-sors ta’ dik id-dejta u informazzjoni.
   2.   L-utenti għandhom ikunu ċerti li ma jagħtux l-impressjoni lill-pubbliku li l-attivitajiet tal-utent ikunu approvati uffiċjalment mill-Unjoni.
   3.   L-utent għandu jiddikjara biċ-ċar meta dik id-dejta jew informazzjoni tkun ġiet adattata jew immodifikata.
   Artikolu 9
   Nuqqas ta’ garanzija
   Id-dejta ddedikata tal-GMES u l-informazzjoni ta’ servizz tal-GMES jiġu provduti lill-utenti mingħajr garanzija espliċita jew impliċita, lanqas fir-rigward tal-kwalità u l-idoneità għall-iskopijiet kollha.
   Artikolu 10
   Kundizzjonijiet f’każ ta’ restrizzjonijiet għat-tixrid miftuħ
   Meta l-Kummissjoni tillimita l-aċċess għad-dejta ddedikata tal-GMES u l-informazzjoni ta’ servizz tal-GMES għal ċerti utenti skont l-Artikolu 12, dawk l-utenti għandhom jirreġistraw taħt proċedura li tippermetti l-identifikazzjoni inekwivokabbli tagħhom qabel ma jingħataw aċċess.
   KAPITOLU 3
   
      RESTRIZZJONIJIET
   
   Artikolu 11
   Drittijiet konfliġġenti
   Meta t-tixrid miftuħ ta’ ċerta dejta ddedikata tal-GMES jew ta’ informazzjoni ta’ servizz tal-GMES joħloq kunflitt mal-ftehim internazzjonali jew mal-protezzjoni tad-drittijiet ta’ proprjetà intellettwali mehmuża mad-dejta u l-informazzjoni użati bħala inputs fil-proċessi ta’ produzzjoni tas-servizz ta’ informazzjoni tal-GMES, jew jaffettwa b’mod sproporzjonat id-drittijiet u l-prinċipji rikonoxxuti fil-Karta tad-Drittijiet Fundamentali tal-Unjoni Ewropea, bħad-dritt għal ħajja privata jew il-protezzjoni tad-dejta personali, il-Kummissjoni għandha tieħu l-miżuri neċessarji skont l-Artikolu 13(1) tar-Regolament (UE) Nru 911/2010, biex tevita dan il-kunflitt jew biex tillimita t-tixrid tad-dejta ddedikata tal-GMES jew tal-informazzjoni ta’ servizz tal-GMES inkwistjoni.
   Artikolu 12
   Protezzjoni tal-interessi ta’ sigurtà
   1.   Meta t-tixrid miftuħ tad-dejta ddedikata tal-GMES u tal-informazzjoni ta’ servizz jippreżenta grad mhux aċċettabli ta’ riskju għall-interessi ta’ sigurtà tal-Unjoni jew tal-Istati Membri tagħha minħabba s-sensittività tad-dejta u l-informazzjoni, il-Kummissjoni għandha tillimita t-tixrid tagħhom skont l-Artikolu 13(1) tar-Regolament (UE) Nru 911/2010.
   2.   Il-Kummissjoni għandha tivvaluta s-sensittività tad-dejta ddedikata tal-GMES u tal-informazzjoni ta’ servizz tal-GMES bl-użu tal-kriterji ta’ sensittività stipulati fl-Artikoli 13 sa 16.
   Artikolu 13
   Kriterji ta’ sensittività għad-dejta ddedikata tal-GMES
   1.   Meta d-dejta ddedikata tal-GMES tiġi prodotta minn sistema ta’ osservazzjoni bbażata fl-ispazju u li tissodisfa mill-inqas waħda mill-karatteristiċi msemmija fl-Anness, il-Kummissjoni għandha tivvaluta s-sensittività tad-dejta abbażi tal-kriterji li ġejjin:
   
               (a)
            
            
               il-karatteristiċi tekniċi tad-dejta, inklużi r-riżoluzzjoni spazjali u
            
         
               (b)
            
            
               iż-żmien ta’ bejn l-akkwiżizzjoni u t-tixrid tad-dejta;
            
         
               (c)
            
            
               l-eżistenza ta’ kunflitti armati, theddid għall-paċi jew għas-sigurtà internazzjonali jew reġjonali, jew għall-infrastrutturi kritiki fi ħdan it-tifsira tal-punt (a) tal-Artikolu 2 tad-Direttiva 2008/114/KE fil-qasam li tirreferi għalih id-dejta ddedikata tal-GMES;
            
         
               (d)
            
            
               l-eżistenza ta’ vulnerabbiltajiet ta’ sigurtà jew l-użu probabbli tad-dejta ddedikata tal-GMES għal attivitajiet tattiċi jew operazzjonali li huma ta’ dannu għall-interessi ta’ sigurtà tal-Unjoni, tal-Istati Membri tagħha jew tas-sħab internazzjonali.
            
         2.   Meta d-dejta ddedikata tal-GMES tiġi prodotta minn sistema ta’ osservazzjoni bbażata fl-ispazju u ma tissodisfax l-ebda karatteristika elenkata fl-Anness, id-dejta ddedikata tal-GMES tiġi meqjusa bħala mhux sensittiva.
   Artikolu 14
   Kriterji ta’ sensittività għall-informazzjoni ta’ servizz tal-GMES
   Il-Kummissjoni għandha tivvaluta s-sensittività tal-informazzjoni ta’ servizz tal-GMES skont il-kriterji li ġejjin:
   
               (a)
            
            
               is-sensittività tal-inputs użati fil-produzzjoni tal-informazzjoni ta’ servizz tal-GMES;
            
         
               (b)
            
            
               iż-żmien ta’ bejn l-akkwiżizzjoni tal-inputs u t-tixrid tal-informazzjoni ta’ servizz tal-GMES;
            
         
               (c)
            
            
               l-eżistenza ta’ kunflitti armati, theddid għall-paċi jew għas-sigurtà internazzjonali jew reġjonali, jew għall-infrastrutturi kritiki fi ħdan it-tifsira tal-punt (a) tal-Artikolu 2 tad-Direttiva 2008/114/KE fil-qasam li tirreferi għalih l-informazzjoni ta’ servizz tal-GMES;
            
         
               (d)
            
            
               l-eżistenza ta’ vulnerabbiltajiet ta’ sigurtà jew l-użu probabbli tal-informazzjoni ta’ servizz tal-GMES għal attivitajiet tattiċi jew operazzjonali li huma ta’ dannu għall-interessi ta’ sigurtà tal-Unjoni, tal-Istati Membri tagħha jew tas-sħab internazzjonali.
            
         Artikolu 15
   Talba għall-valutazzjoni mill-ġdid tas-sensittività
   Meta jinbidlu l-kundizzjonijiet li taħthom tkun saret il-valutazzjoni skont l-Artikolu 13 jew 14, il-Kummissjoni tista’ tivvaluta mill-ġdid is-sensittività tad-dejta ddedikata tal-GMES jew tal-informazzjoni ta’ servizz tal-GMES fuq inizjattiva tagħha stess jew fuq talba ta’ Stat Membru bil-għan li tillimita, tissospendi jew tippermetti l-akkwiżizzjoni tad-dejta ddedikata tal-GMES jew it-tixrid tal-informazzjoni ta’ servizz tal-GMES. Meta Stat Membru jkun ressaq talba għal valutazzjoni mill-ġdid, il-Kummissjoni għandha tqis il-limitazzjonijiet ta’ żmien u ta’ ambitu għar-restrizzjoni mitluba.
   Artikolu 16
   Bilanċ tal-interessi
   1.   Fil-valutazzjoni tas-sensittività tad-dejta ddedikata tal-GMES u tal-informazzjoni ta’ servizz tal-GMES skont l-Artikolu 12, l-interessi ta’ sigurtà għandhom ikunu bbilanċjati skont l-interessi tal-utenti u l-benefiċċji ambjentali, soċjetali u ekonomiċi tal-ġbir, tal-produzzjoni u tat-tixrid miftuħ tad-dejta u l-informazzjoni inkwistjoni.
   2.   Waqt il-valutazzjoni tagħha ta’ sigurtà, il-Kummissjoni għandha tqis jekk ir-restrizzjonijiet se jkunu effettivi jew le fl-eventwalità li dejta simili tkun disponibbli minn sorsi oħra.
   KAPITOLU 4
   
      RIŻERVA TAL-AĊĊESS U REĠISTRAZZJONI
   
   Artikolu 17
   Riżerva tal-aċċess
   1.   Meta t-talbiet għall-aċċess jaqbżu l-kapaċità tal-pjattaformi ta’ tixrid tal-GMES, l-aċċess għar-riżorsi tal-GMES jista’ jkun irriżervat għal kwalunkwe utent minn dawn li ġejjin:
   
               (a)
            
            
               is-servizzi pubbliċi, l-industrija, l-organizzazzjonijiet ta’ riċerka u ċ-ċittadini tal-Unjoni;
            
         
               (b)
            
            
               is-servizzi pubbliċi, l-industrija, l-organizzazzjonijiet ta’ riċerka u ċ-ċittadini tal-pajjiżi terzi li jikkontribwixxu għall-operazzjonijiet tal-GMES;
            
         
               (c)
            
            
               organizzazzjonijiet internazzjonali li jikkontribwixxu għall-operazzjonijiet tal-GMES.
            
         2.   L-utenti li għalihom huwa riżervat l-aċċess skont il-paragrafu 1, għandhom jirreġistraw sabiex jiksbu aċċess, billi jikkomunikaw l-identità tagħhom, jipprovdu informazzjoni ta’ kuntatt, il-qasam ta’ attività u l-pajjiż tal-istabbiliment.
   Artikolu 18
   Reġistrazzjoni
   1.   Sabiex jaċċessaw is-servizzi ta’ tniżżil mill-Internet, l-utenti għandhom jirreġistraw onlajn fuq il-pjattaformi ta’ tixrid tal-GMES. Ir-reġistrazzjoni għandha tkun mingħajr ħlas. L-utenti għandhom ikunu mitluba jirreġistraw darba biss u għandhom jiġu aċċettati b’mod awtomatiku. Il-proċess ta’ reġistrazzjoni jinkludi l-passi li ġejjin:
   
               (a)
            
            
               il-ħolqien mill-utent ta’ kont tal-utent u ta’ password;
            
         
               (b)
            
            
               l-utent irid jagħti informazzjoni statistika għal mhux aktar minn 10 punti.
            
         2.   Ma hemm bżonn tal-ebda reġistrazzjoni għas-servizzi ta’ riċerka u ta’ konsultazzjoni.
   KAPITOLU 5
   
      DISPOŻIZZJONIJIET FINALI
   
   Artikolu 19
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmula fi Brussell, it-12 ta’ Lulju 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 276, 20.10.2010, p. 1.
   
      (2)  ĠU L 108, 25.4.2007, p. 1.
   
      (3)  ĠU L 345, 31.12.2003, p. 90.
   
      (4)  ĠU L 330, 14.12.2011, p. 39.
   
      (5)  COM(2010) 245 finali/2 tas-26 ta’ Awwissu 2010.
   
      (6)  COM(2009) 589 finali
   
      (7)  ESA/PB-EO(2009)98, rev. 1
   
      (8)  ĠU L 345, 23.12.2008, p. 75
   
   
      ANNESS
      
         Karatteristiċi tas-sistema ta’ osservazzjoni bbażata fl-ispazju kif imsemmija fl-Artikolu 13
      
      
               
                  (a)
               
               
                  Is-sistema hija teknikament kapaċi li tiġġenera dejta ta’ riżoluzzjoni ġeometrika ta’ 2,5 metri jew inqas, f’mill-inqas direzzjoni orizzontali waħda.
               
            
               
                  (b)
               
               
                  Is-sistema hija teknikament kapaċi li tiġġenera dejta ta’ riżoluzzjoni ġeometrika ta’ 5 metri jew inqas, f’mill-inqas direzzjoni orizzontali waħda fil-medda spettrali ta’ bejn 8 u 12-il mikron (infrared termali).
               
            
               
                  (c)
               
               
                  Is-sistema hija teknikament kapaċi li tiġġenera dejta ta’ riżoluzzjoni ġeometrika ta’ 3 metri jew inqas, f’mill-inqas direzzjoni orizzontali waħda f’medda spettrali li tvarja minn millimetru (1) sa metru (1) (microwave).
               
            
               
                  (d)
               
               
                  Is-sistema għandha aktar minn 49 kanal spettrali u hija teknikament kapaċi li tiġġenera dejta ta’ riżoluzzjoni ġeometrika ta’ 10 metri jew inqas, f’mill-inqas direzzjoni orrizzontali waħda, f’mill-inqas kanal spettrali wieħed.